༄༅། །དབང་ཆོག་སྐབས་འཆམས་ཁང་དུ་གནང་རྒྱུའི་འཆམས་ཀྱི་ཚོགས་གཏམ་དུས་ལས་ཡོལ་བ་མེད་པའི་རྔ་སྒྲ་བཞུགས་སོ། །

༄༅། །འོ་དེ་རིང་ བདག་ཅག་གི་སྐྱབས་མགོན་མཐུ་ཆེན་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱི་གདན་སའི་ལྟེ་བ་གྲུ་འཛིན་གཉིས་པ་སྤུངས་ཐང་བདེ་ཆེན་གྱི་ཕོ་བྲང་ཆེན་པོ་འདིར། དགུན་ཟླ་འབྲིང་པོའི་མར་ངོ་དང་བསྟུན་མགོན་དབང་སྒྲུབ་མཆོད་ཆེན་མོ་འགོ་ཚུགས་པ་ནས་བཟུང་ཉིན་ལྟར་སྔར་སྲོལ་གྱི་སྒྲིག་ལམ་མ་ཉམས་པར་འཆམས་ཁང་དུ་འཆམས་ཀྱི་ཕྱག་སྦིས་བཞུགས་པའི་སྐབས་སུ་ཚོགས་གཏམ་རེ་ཞུ་བའི་སྲོལ་ཡོད་པ་ལ་བརྟེན། རང་གི་ཕྱི་ནང་གི་ཡོན་ཏན་གང་ལ་བལྟས་ཀྱང་ཁྱེད་བསྟན་འཛིན་དམ་པ་རྣམས་ཀྱི་སྙན་ལམ་དུ་འཇེབས་པར་འོས་པའི་ཚིག་སྦྱོར་ཕུན་སུམ་ཚོགས་པའི་སྒོ་ནས་ཞུ་བའི་སྤོབས་པ་ཕྲ་ཞིང༌། ཉི་ཟླའི་དྲུང་ན་རྒྱུ་སྐར་གྱི་འོད་མི་གསལ། མཁས་པའི་དབུས་སུ་བླུན་པོའི་གཏམ་མི་མཛེས་ཟེར་བའི་དཔེ་ལྟར་ལགས་པས། དོན་དུ་ཁྱེད་རང་རྣམས་ནས་ཀྱང་བསྟན་པ་རིན་པོ་ཆེ་འདིའི་སྒོར་ཞུགས་ཚར་ནས་བཟུང་བླ་སློབ་མཚན་ཉིད་དང་ལྡན་པའི་ཞབས་ལ་གཏུགས་ཏེ་ཐོས་བསམ་སྦྱངས་སྒོམ་མཛད་དང་མཛད་བཞིན་པར་ལགས་ཚེ། ཁྱེད་དོ་དམ་དང་ལས་སློབ་སོགས་ཐམས་ཅད་ནས་མི་མཁྱེན་པ་དང་མི་གཟིགས་པ་ནི་ག་ལ་ཡིན། ལྷག་པར་ལོ་ལྟར་རྒྱུན་དུ་ཕྱག་བཞེས་བསྐྱངས་ཏེ་བཞུགས་མི་ཞིག་ཡིན་པ་ལས་རང་གིས་ལྷག་ཏུ་ཞུ་དགོས་མི་འདུག འོན་ཀྱང་རང་ཡང་བཙུགས་པའི་ཤིང་དང་བསྐོས་པའི་མི་ཞིག་ཡིན་པ་ལས། གང་ཤེས་བསྟན་པའི་གད་བདར་དུ་བསམ་ནས་ལྕགས་ལ་ཞུན་དང་ཞུན་ལ་ཐར་ཟེར་བའི་དཔེ་བཞིན་དུ། གལ་ཆེ་བའི་གཏམ་ཡིན་སྟབས་ཅུང་ཟད་ཞུ་བར་བྱ་ཡིས། གསན་ནས་ཐུགས་ལ་ཉམས་སུ་བསྟར་བར་ཞུ་ཞིང༌། དེ་ཡང་དེ་རེས་ལྷོ་ནང་བསྟན་འགྲོ་སྤྱིའི་བདེ་ཐབས་སམ་ཕན་བདེ་ཀུན་གྱི་གཞི་མ་ལྟ་བུ་མགོན་དབང་སྒྲུབ་མཆོད་ཆེན་མོ་ཞེས་རྫོང་ཁག་མཐའ་དབུས་སོ་སོ་ནས་ལེགས་འབུལ་དགུང་དུ་བཏེག་པའི་དགེ་མཚན་གྱི་སྒྲ་གཡེར་པོ་ཆེར་གྲགས་པ་འདི་ཉིད་མིང་ཡང་ཆེ་ལ། ཆེ་ཡང་ཆེ་དགོས་ཆེ་བའི་རྒྱུ་མཚན་གང་ཡིན་ཞེ་ན། རང་རེའི་དཔལ་ལྡན་འབྲུག་པའི་ཁྱད་ཆོས་བསྐྱེད་རིམ་ལྷ་དགུའི་ནང་ཚན་བསྟན་སྲུང་བྱ་རོག་གི་སྐོར་ཞེས་ཡོངས་སུ་གྲགས་པའི་ཟབ་ཆོས་ཉམས་བཞེས་ཀྱི་སྙིང་པོ་ལས་ཀྱང་སྙིང་པོའི་བཅུད་དུ་དྲིལ་བ་འདི་ཉིད་གང་ལས་བྱུང་བའི་ལོ་རྒྱུས་ཀྱི་དབང་དུ་ཟུར་ཙམ་ཞུ་ན། ཐོག་མར་བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོ་འདི་ཉིད་དང་པོ་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་པ་གྲངས་མེད་གསུམ་དུ་ཚོགས་བསགས། མཐར་འཛམ་གླིང་ལྟེ་བ་རྡོ་རྗེ་གདན་དུ་མངོན་པར་རྫོགས་པར་སངས་རྒྱས་པའི་ཚུལ་བསྟན་ནས། ཆོས་འཁོར་རིམ་པ་གསུམ་ལ་སོགས་པ་བསྐོར་བར་མཛད་པའི་ནང་ཚན་བཀའ་ཐ་མ་ལྷོ་ཕྱོགས་དཔལ་ལྡན་འབྲས་སྤུངས་སམ། ཤྲཱི་དྷ་ནྱ་ཀ་ཊ་ཀར་གསང་སྔགས་འབྲས་བུའི་ཆོས་ཀྱིས་འཁོར་ལོ་བསྐོར་བར་མཛད་པའི་དུས་སུ། གསང་སྔགས་ཀྱི་བསྟན་པ་དེ་ཡུན་དུ་གནས་པ་དང་བསྲུང་བའི་ཕྱིར་བདུད་ཀྱི་གཡུལ་ལས་རྒྱལ་བར་བྱེད་པའི་དཀྱིལ་འཁོར་སྤྲུལ་ནས་མགོན་པོ་དངོས་གྲུབ་འབྱུང་བའི་རྒྱུད་ལ་སོགས་པའི་ཆོས་སྡེ་ཆེན་པོ་འདི་ཉིད་གསུངས་ཏེ་བཀའ་ཡིས་རྒྱས་བཏབ་ནས་གནས་པ་ལས། ཕྱིས་སྙིང་པོ་བསྡུ་བ་དང་འཛིན་པའི་ཤིང་རྟ་ཆེན་པོ་ཀླུ་སྒྲུབ་ཞབས་ཀྱིས་ཆོས་བཟང་སྤྲིན་གྱི་ཡང་རྫོང་དེ་ནས་མགོན་པོའི་རྒྱུད་བརྒྱ་རྩ་སྤྱན་དྲངས་ཏེ་བཀྲལ་བར་མཛད་པས་འཕགས་ཡུལ་དུ་དར་ཞིང་རྒྱས་ལ་ཟབ་ཅིང་གཉན་ཆེ་བར་གྲགས་ཏེ་བཞུགས་པ་ལས། དུས་ཕྱིས་བོད་དུ་བསྟན་པ་ཕྱི་དར་གྱི་ལོ་ཙྭ་བ་རྒྭ་ལོ་གཞོན་ནུ་དཔལ་དང༌། སྟེང་ལོ་ཚུལ་ཁྲིམས་འབྱུང་གནས། རོང་ལོ་རྡོ་རྗེ་དབང་ཕྱུག་གསུམ་ཀས་བོད་དུ་སྤྱན་དྲངས་ཏེ་བསྒྱུར་བཤད་མཛད་པའི་རྒྱུན། རང་རེའི་དཔལ་ལྡན་འབྲུག་པའི་སྒྲུབ་ཐབས་ཀྱི་སྐོར་ལྔའི་ནང་ཚན་དུ་གཅེས་བསྡུས་གབ་འཁྲུགས་འཐོར་སྟབས་སུ་བཞུགས་པ་འདི་ཉིད། སླར་ཀུན་མཁྱེན་རྒྱལ་བ་གཉིས་པ་མི་ཕམ་པདྨ་དཀར་པོ་ལ་འཁྲུགས་བསྡེབ་ཀྱི་བཀའ་བབ་པ་སྟེ། དངོས་སྒྲུབ་འབྱུང་བ་ལས། སྐལ་ལྡན་ལམ་འདི་འཛིན་པ་གང༌། །ང་ཡིས་ལུང་བསྟན་གྱུར་པ་ཡིན། །ཞེས་གསུངས་པ་ལྟར། ལྷ་དང་བླ་མའི་ལུང་གིས་གསང་མཛོད་བརྟོལ་བར་བསྔགས་པ་བཞིན། ཐུགས་གསུང་སྐུའི་དཀྱིལ་འཁོར་རིམ་པ་གསུམ་དུ་ལྗགས་བསྒྲིགས་མཛད་དེ་མགོན་པོ་ལྷ་མངས་ཞེས་གྲུབ་མཐའ་གཞན་ལ་མ་གྲགས་པའི་ཁྱད་ཆོས་ཟབ་ལ་བཀའ་གཉན་པ་རྒྱུད་ལུང་མན་ངག་གི་གསང་མཛོད་བཅུད་དུ་སྨིན་པའི་སྒྲུབ་ཐབས་འདི་ལ་ཕྱི་ནང་གསང་བ་གསུམ་གྱི་བསྙེན་སྒྲུབ་དང༌། ལས་སྦྱོར་སྒྲུབ་ཆེན་དང་བཅས་པའི་སྤྲོས་བཅས་ཀྱི་དཀྱིལ་འཁོར་རྒྱས་ཆོག་རྩལ་དུ་བཏོན་ཏེ་བཀྲལ་བར་མཛད་པའི་མཐུ་ལས། སླར་བདག་ཅག་ལྷོ་ལྗོངས་པ་ཡོངས་ཀྱི་གཙུག་ནོར་སྐྱབས་མགོན་རིན་པོ་ཆེ་དོན་གྱི་སླད་དུ་མཚན་དུ་སྨོས་ན་པད་དཀར་གསུམ་པ་ངག་གི་དབང་པོ་ཕྱོགས་ལས་རྣམ་པར་རྒྱལ་བ་ཞེས་དཔལ་ལྡན་འབྲུག་པའི་གདུང་རབས་ལས་སྙིང་པོའི་གསལ་བྱེད་གཉིས་པར་བསྔགས་པ་གང་དེ་ལ། དཔལ་ཡེ་ཤེས་ཀྱི་མགོན་པོས་ཁ་བཞི་ལྷོའི་རྒྱལ་ཁམས་གདུལ་བྱའི་ཞིང་དུ་ཕུལ་བའི་དབང་གིས་དགུང་གྲངས་ཉེར་གསུམ་བཞེས་པའི་མེ་འབྲུག་ལ་ཆིབས་ཁ་ལྷོར་བསྒྱུར་བ་ནས་བཟུང༌། ལྕགས་རི་རྡོ་རྗེ་གདན་དང༌། གསང་སྔགས་ཟབ་དོན། གྲུ་འཛིན་གཉིས་པ་སྤུངས་ཐང་བདེ་བ་ཆེན་པོའི་ཕོ་བྲང་འདི་ལ་སོགས་མཐའ་དབུས་ཀུན་ཏུ་ཆོས་སྡེ་རིམ་པར་བཏབ། ཕྱིར་ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་གི་སྲོལ་གཏོད་དེ། ལྷོ་ཁྲིམས་མེད་ལ་ཁྲིམས་དང༌། རྫ་ལུང་མེད་ལ་ལུང་འདོགས་ཏེ་ལེགས་བྱས་ཀྱི་སྣང་བ་དར་ལ་ཕབ། ནང་དུ་བསྟན་རྩ་དགེ་འདུན་གྱི་སྡེ་ཆེན་པོ་བཙུགས། སྡེ་སྣོད་གསུམ་དང་བསླབ་གསུམ་ཉམས་བཞེས་ཀྱི་སྒོ་ནས་བཤད་སྒྲུབ་ཀྱི་བསྟན་པ་རྒྱས་པར་མཛད། དེ་ཡང་ཕྱི་འདུལ་བ། ནང་གསང་སྔགས། གསང་བ་ལྟར་ན་རང་བཞིན་ཡོངས་ཤེས་ཀྱི་གནད་དང་ལྡན་པ། དེའི་ནང་ནས་གསང་སྔགས་ཕྱག་ལེན་གྱི་གཙོ་བོ་གར་ཐིག་དབྱངས་གསུམ་ཞེས་རྩལ་དུ་བཏོན་པར་མཛད་པ་ལས། སྐབས་འདིར་གར་གྱི་རང་བཞིན་མདོ་ཙམ་བསྟན་པ་ལ། ངོ་བོ། ངེས་ཚིག སྒྲ་དོན། དབྱེ་བ། དགོས་ཆེད། ལུང་ཁུངས། ལག་ལེན་དང་བདུན་ལས། དང་པོ་ངོ་བོ་ནི། རང་ལུས་ལྷ་སྐུའི་རྣམ་པར་གྱུར་པའི་མཚན་ཉིད་ཅན་ནོ། །ངེས་ཚིག་ནི། ལག་པ་ལྷའི་ཕྱག་རྒྱ་དང་མཐུན་པའི་གར་བསྒྱུར་ཞིང༌། རྐང་པའི་ལྷའི་སྟངས་སྟབས་དང་མཐུན་པའི་འགྲོས་ཀྱིས་འཆམས་པས་ན་གར་འཆམས་ཞེས་བཤད་དོ། །སྒྲ་དོན་ནི། ནཱ་ཊཀ་ཞེས་པའི་སྒྲ་ལས་དྲངས་ན་ཟློས་གར་ཏེ། སྐད་རིགས་སྣ་ཚོགས་ཟློས་ཤིང་བསྒྱུར་བ་ལ་ཟློས་གར་ཞེས་གྲགས་པ་ལྟར། འདིར་ངག་ནས་གསང་སྔགས་ཟློས་ཤིང་ལུས་ཀྱི་རྣམ་འཕྲུལ་སྣ་ཚོགས་བསྒྱུར་བ་དང༌། ཡིད་ལྷའི་ཕྱག་རྒྱར་གསལ་བ་ལ་གར་འཆམས་ཕྱག་རྒྱ་ཞེས་བརྗོད་དོ། །དབྱེ་བ་ལ་སྔོན་འགྲོ་དང༌། དངོས་གཞི་གཉིས། སྔོན་འགྲོ་ལ་དབྱེ་ན། ས་གཞི་བྱིན་གྱིས་རླབས་པ་ས་ཆོག་གི་འཆམས་དང༌། དེ་བཞིན་དུ་རྔ་འཆམས་ཀྱིས་ས་བཟུང་བ་དང༌། གཤིན་རྗེས་ས་བཅགས་པ་རྣམས་སོ། །དངོས་གཞི་ལ་དབྱེ་ན། སྐུ་དཀྱིལ་གྱི་སྡེ་བརྒྱད་ཡབ་ཡུམ་སྤྲུལ་པ་ཕྱག་བརྙན་དང་བཅས་པ་དང༌། ཐུགས་དཀྱིལ་གྱི་ལས་མགོན་སྡེ་བཞི་དང་སྒོ་མཚམས་ཀྱི་ལྷ་མོ་བརྒྱད་དང་བཅས་པའི་ཆས་སུ་བཅུག་པའི་གར་གྱི་བྱེ་བྲག་རྣམས་སོ། །དགོས་ཆེད་ནི། སྦྱང་གཞི་སྒོ་གསུམ། སྦྱང་བྱ་ཐ་མལ་གྱི་བྱ་བ། སྦྱོང་བྱེད་གར་དང་ཕྱག་རྒྱའི་ཏིང་འཛིན། སྦྱངས་འབྲས་སྒོ་གསུམ་རྡོ་རྗེ་གསུམ་དུ་རིག་པར་བྱ་བའི་ཆེད་དུའམ། ཡང་ན་ཐེག་དམན་ཉན་ཐོས་ཀྱི་ལམ་ནས་གར་སོགས་གསུམ་སྤང་བྱར་བཤད་པ་ཉིད། འདིར་གསང་སྔགས་ཐབས་མཁས་ཀྱིས་ཟིན་པའི་སྒོ་ནས་ལུས་ངག་ཡིད་གསུམ་ལྷའི་སྐུ་གསུང་ཐུགས་གར་དགུའི་ཉམས་སུ་བསྒྱུར་བའི་ཐབས་ཁྱད་པར་ཅན་ཡིན་པར་ཤེས་པའི་ཕྱིར་དུའོ། །ལུང་ཁུངས་ནི། རྒྱུད་སྡེ་རྣམས་ལས་ས་ཆོག་བཤད་པའི་སྐབས་སུ་རྡོ་རྗེ་ཕྱེད་འགྲོས་ཀྱིས་ས་བཙལ་བ། རྡོ་རྗེ་རྐྱང་འགྲོས་ཀྱིས་ས་བཏུལ་བ། སྣ་ཚོགས་རྡོ་རྗེས་ས་བྱིན་གྱིས་བརླབས་པར་གསུངས་པའི་ཁུངས་དང༌། གོང་མའི་མན་ངག་གི་ཡིག་ཆ་དང་བསྟུན་ཞབས་དྲུང་རིན་པོ་ཆེ་རང་གིས་བཅོས་གནང་བ་དང༌། དེ་ལས་ཟོར་འཆམས་དང་ལས་མགོན་སྡེ་བཞིའི་འཆམས་རྣམས་འཁྲུལ་བྲལ་འོད་གསལ་གྱི་ཉམས་ལ་ཆོས་སྐྱོང་རང་གིས་མངོན་སུམ་དུ་ཕུལ་བའི་ལོ་རྒྱུས་ཡོད་པས། གཞན་ལས་ཁྱད་དུ་འཕགས་པའི་བྱིན་ཚན་མ་ཉམས་པར་ད་ལྟའི་བར་དུ་བྱུང་བ་ཡིན་ནོ། །ལག་ལེན་ནི། ཡེ་ནས་ལྷ་དང་རང་སེམས་གཉིས་སུ་མེད་པར་ཤེས་པའི་ངེས་ཤེས་ཁྱད་པར་ཅན་གྱི་སྒོ་ནས་ལུས་ཀྱི་འགྱིང་དང་ལག་པའི་ཕྱག་རྒྱ་རྐང་པའི་སྟངས་སྟབས་སོགས་རེ་རེ་ལའང་གསང་སྔགས་ཀྱི་བརྡ་དོན་རྟགས་གསུམ་རེ་རེ་བཞིན་དུ་བཤད་སྲོལ་ཡོད་པས་གོང་མའི་ཞལ་རྒྱུན་དང་མན་ངག་གི་གནད་དང་མཐུན་པར་གནང་དགོས་པ་མ་གཏོགས། སྣང་བ་གང་དྲན་གྱི་རྩེ་མོ་ལྟ་བུ་དང་ལྟད་མོའི་ཕྱིར་རམ་ལུས་ཤེད་ངོམས་པའི་ཆེད་དུ་བྱ་བ་མ་ཡིན་པར་ཤེས་དགོས་པ་ནི་གནད་དམ་པའོ། །དེས་གར་འཆམས་སྤྱི་འགྲོས་ཀྱི་གོ་དོན་རགས་རིམ་ཙམ་ཞུ་བ་ཡིན་ལ། ལྷག་པར་ད་རེས་མགོན་དབང་སྒྲུབ་ཆེན་སྐབས་ཉིན་ལྟར་གདབ་ལས་ཀྱི་ཟོར་འཆམས་ཞྭ་ནག་ལྔ་མའི་ཕྱག་ལེན་སྤྲོས་བཅས་ཟབ་རྒྱས་སུ་མཛད་པའི་དགོས་པ་ནི། རང་རེའི་དཔལ་ལྡན་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་འདི་ཉིད་ཆོས་སྐྱོང་ལ་མངའ་བརྙེས་པའི་སྟོབས་ཀྱིས། སྔར་སྡེ་སྲིད་གཙང་པས་སྡེ་གཟར་གཡོས་ཏེ་བོད་ནས་དཔུང་ཆེན་གཉིས་སུ་བཏང་ཡང༌། ཆོས་སྐྱོང་གི་མཐུས་ལྷོ་ལ་གླགས་མ་རྙེད་པ་མ་ཟད་བྱད་མ་རང་གཤེད་དུ་ཕོབ་སྟེ་སྔ་དགྲ་ལག་བདར་གཙང་པའི་ཆབ་སྲིད་རྩད་ནས་གཅོད་པ་དང༌། ཕྱིས་དགེ་ལྡན་པའི་ད་དགྲ་དངོས་སུ་ལངས་ཏེ་དཔུང་ཆེན་ལན་གཉིས་སུ་བརྫངས་ཀྱང་གླགས་མ་རྙེད་པར་གོ་མཚོན་ཕྱག་ཏུ་འབྱོར་བའི་རྟེན་འབྲེལ་གྱིས། བདུད་ཀྱི་གཡུལ་ལས་རྒྱལ་བའི་དགའ་སྟོན་བཏང་རག་གི་སླད་དུ་གཡུལ་རྒྱལ་མགོན་ཁང་ཆེན་མོ་གསར་དུ་འཛུགས་པ་ནས་བཟུང༌། བསྟན་པ་འཛིན་སྐྱོང་སྲུང་བ་གསུམ་ལས་ཁྱད་པར་བསྲུང་བ་ནི་དགོས་པ་ཆེན་པོ་དང་ལྡན་པར་གཟིགས་ཏེ། དཀར་པོ་སྤྱོད་པ་ཡོངས་ཀྱི་དགྲ་ལྷ་ཆོས་སྐྱོང་མཧཱ་ཀཱ་ལ་འདི་ཉིད་ལ་བསྟན་པ་གཉེར་དུ་གཏད་པར་དགོངས་ཏེ། ལྷོ་ནང་གི་ཟས་ནོར་གྱི་ཕུད་གཅིག་འདྲིལ་གྱིས་མཆོད་པའི་ཡོན་དུ་བསྟར་ནས། ཀུན་མཁྱེན་པུནྜ་རི་ཀའི་ཟིལ་དངར་མགོན་པོ་ལྷ་མངས་ཀྱི་སྒྲུབ་ཆེན་འདི་ཉིད་སྤྲོས་བཅས་ཀྱི་ཕྱག་ལེན་རྩལ་དུ་བཏོན་ཏེ་འཛུགས་པར་གནང་བ་ལས། ད་ལྟའི་བར་དུ་ཕྱག་བཞེས་མ་ཉམས་པར་ཡོད་པའི་སྟོབས་ཀྱིས་ལྷོ་ནང་འདིར་དཔལ་ལྡན་འབྲུག་པའི་རིང་ལུགས་མཐའ་རྒྱས་སུ་གྱུར་པས་མཚོན། གངས་ཅན་ལྗོངས་སུ་བསྟན་པའི་འཕོ་འགྱུར་དེ་ལྟ་བུར་བྱུང་ཡང་རང་རེའི་དཔལ་ལྡན་འབྲུག་པའི་བསྟན་པ་ལ་ཉམས་རྒུད་ཡེ་ནས་མ་བྱུང་བ་ནི་མཐའ་གཅིག་ཏུ་ཆོས་སྐྱོང་ཡེ་ཤེས་སྤྱན་ལྡན་རྣམས་ཀྱི་མཐུ་སྟོབས་ཡིན་པར་ཤེས་དགོས། དེས་ན་ད་ལྟ་མགོན་དབང་སྒྲུབ་ཆེན་གྱི་སྐབས་འདིར་ཆོས་སྐྱོང་ཡི་དམ་དུ་བསྒྲུབ་པའི་དཀྱིལ་འཁོར་གྱི་ལས་རིམ་ས་ཆོག་ལྷ་དང་བུམ་པའི་སྟ་གོན་ནས་བཟུང༌། ཕྱི་རྟེན་སྲོག་ལྡན་གྱི་རྟེན་གཟུགས་རྟ་ནག་ཅང་ཤེས་སམ་གཡག་པོ་ཞོལ་ཆེན་གྱི་རྟེན་རྣམས་དང༌། ནང་རྟེན་མདོས་དང་གཏོར་མའི་བཅས་གཤོམས། གསང་རྟེན་གྲི་སྙིང་དུ་སྲོག་འཁོར་གཏམས་པའི་བླ་རྡོ། གཞན་ཡང་འབོད་རྫས་བསྐང་རྫས་སྒྲུབ་རྫས་ཀྱི་རིམ་པ་རྣམས་དང༌། དངོས་གཞིའི་སྦྱོར་བ་དཀྱིལ་འཁོར་གྱི་རྒྱན་བཀོད་བུམ་པ་བཀྲ་ཤིས་སོགས་ཕྱག་ལེན་ཟབ་ཁྱད་ཅི་དང་མི་མཉམ་པར་རྩལ་དུ་བཏོན་ཏེ་རྒྱུད་སྡེ་སྤྱི་ཁོག་གི་ཕྱག་བཞེས་བག་འཁྲུགས་མེད་པའི་སྲོལ་བཙུགས། དངོས་གཞི་སྒྲུབ་པ་ཆེན་པོ་བདག་མདུན་བུམ་གསུམ་དང་འབྲེལ་ཞིང༌། ལྷག་པར་མཆོད་སྐོར་སྐབས་ཀྱི་དུང་དང་རྒྱ་གླིང་སོགས་འབུད་དཀྲོལ་གྱི་རིགས་མཆོད་པའི་བྱེ་བྲག་རྣམས་དང༌། ཁྱད་པར་མཆོད་དབྱངས་སྙན་ལ་རིང་བ་ལྷུགས་དང་འདེགས་འཇོག་གི་རྣམ་འགྱུར་དྲི་ཟའི་བུ་མོའི་ཕང་འགྲོ་ལའང་ཅོ་དྲི་བ་ལྟ་བུ་ཆོ་གའི་ཡན་ལག་ཕུན་སུམ་ཚོགས་པ་འདི་འདྲ་སྔ་རབས་གངས་ཅན་གྱི་ལྗོངས་སུའང་མ་བྱུང་ཞིང༌། དེ་ནས་སྐུ་གསུམ་མངོན་གྱུར་གྱི་ལམ་དབང་ཆེན་པོར་བདག་ཉིད་འཇུག་པའི་རིམ་པ་རྣམས་དང༌། དཔའ་བོ་དཔའ་མོའི་དགའ་སྟོན་དང་འབྲེལ་བའི་ཚོགས་དང་བསྐང་བའི་རིམ་པ་ཟབ་རྒྱས་སུ་ཉམས་བཞེས་བསྟར་བ་ནི་སྐལ་བཟང་རྫོགས་ལྡན་གྱི་ལང་ཚོས་ཀྱང་གཞལ་དུ་མི་སྤྱོད་ཅིང༌། གསང་སྔགས་ཟབ་མོའི་དཀྱིལ་འཁོར་གྱི་གྲལ་དུ་འཁོད་པ་ཙམ་གྱིས་ཀྱང་སྐལ་བ་ཤིན་ཏུ་བཟང་བར་ཤེས་དགོས། དེ་ཡན་ཞི་བ་དཀར་པོའི་ཆོས་ཀྱིས་བྱང་ཆུབ་སྒྲུབ་པའི་ལམ་རིམ་རྣམས་སྔོན་དུ་སོང་ནས། ད་ནི་མཐའ་རྟེན་ནག་པོའི་མཐུ་ཡིས་བསྟན་དགྲ་ཚར་བཅད་རྗེས་སུ་འཛིན་པའི་ལས་སྦྱོར་གྱི་རིམ་པ་སྐབས་སུ་བབ་པ་ལགས་པས། དེ་ཡང་རྒྱལ་ཁབ་ཏུ་རྒྱལ་པོ་གཙོ་ཡང་དམག་ལ་དམག་དཔོན་གཙོ་ཟེར་བ་ལྟར། འདི་སྐབས་ལས་ཀྱི་སློབ་དཔོན་ཉིད་གཙོ་ཆེ་བ་ཡིན་ལ། དེ་ཡང་ལས་ཀྱི་སློབ་དཔོན་གྱི་མཚན་ཉིད་ནི། དེ་ཉིད་བཅུ་ལྡན་དུ་བཤད་ཀྱང་བསྡུ་ན་གསུམ་སྟེ། རབ་ལྟ་བས་ལྷ་འཆུན་པ། འབྲིང་ཏིང་ངེ་འཛིན་གྱིས་ལྷ་འཆུན་པ། ཐ་མ་བསྙེན་པས་ལྷ་འཆུན་པ་ཞིག་དགོས་ཏེ། དཔེར་ན་དམག་གི་གཡུལ་ངོར་ཞུགས་པའི་ཐོག་མར་རང་ཉིད་བཙན་པའི་གོ་བགོ་དགོས་པ་ལྟར། དྲང་པོ་མངོན་སྤྱོད་ཀྱི་ལས་ལ་ཞུགས་པའི་ཐོག་མར་རང་ཉིད་བསྲུང་བའི་གོ་བགོ་དགོས་ཏེ། དེ་ཡང་དངོས་གྲུབ་འབྱུང་བ་ལས། བསྙེན་པ་ཉེ་བར་བསྙེན་པ་དང༌། །སྒྲུབ་པ་སྒྲུབ་པ་ཆེན་པོ་ཡི། །ཁྱད་པར་རིམ་པ་རྟགས་དང་དུས། །ལས་ལ་སྦྱོར་བར་ཤེས་པར་བྱ། །ཞེས་གསུངས་པ་ལྟར་བསྙེན་སྒྲུབ་ཡན་ལག་བཞི་ལས། དང་པོ་སྔོན་དུ་བྱ་བའི་བསྙེན་པ་རྣམས་གྲངས་དང་རྟགས་ལ་སོགས་པའི་སྒོ་ནས་སྔོན་དུ་སོང་ཟིན་པ་ཞིག་དགོས། དེ་ལས་བྱ་བ་ལས་ཀྱི་བསྙེན་པ་ནི། ལས་ལ་འཇུག་པའི་སྔོན་དུ་བསྙེན་པ་ཁ་གསོ་དགོས་ཤིང༌། དེ་ལྟར་མ་གྲུབ་ན་ཡང་སྔ་དྲོ་བདག་བསྐྱེད་སྐབས་རང་ལྷའི་གསལ་དག་བརྟན་གསུམ་གྱི་དྲན་ཤེས་དང་ལྡན་པའི་སྒོ་ནས་བསྲུང་བའི་གོ་བགོ་དགོས་པ་ཡིན། སྤྱིར་ཕོད་ཀ་དང་ཞྭ་ནག་བྷཉྫ་དང་སྲོག་ཕུར་སོགས་སྔགས་ཆས་བཞེས་པའི་སློབ་དཔོན་ནི་སྔགས་ཀྱི་དེ་ཉིད་བཅུ་དང་ལྡན་པ་ཞིག་དགོས་པ་དང༌། ལྷག་པར་ད་ལྟ་གདབ་ལས་ཀྱི་སྐབས་གནད་ལྔ་གཟེར་ལྔ་དང༌། རྫོང་འཕྲང་སྲོག་གསུམ་གྱི་མན་ངག་དང་ལྡན་པ་ཞིག་མེད་ན་རང་སྲོག་ལ་གཟན་པ་ཙམ་མ་གཏོགས་བསྟན་པའི་དགྲ་བགེགས་སྒྲོལ་མི་ནུས་པར་གསུངས་སོ། །དེ་ནས་འཆམས་ཆས་གསོལ་ཏེ་འཐོན་སྐབས་གཡས་བཅག་གཡོན་བཅག་སོགས་ཀྱི་ལེའུའི་རྒྱས་བསྡུས་ཀྱང་དངོས་གཞིའི་ཆོ་གའི་འགྲོས་དང་བསྟུན་བར་དོད་མ་རན་ཚུན་དལ་ལ་འགྱིང་ཆེ་བ་ཟུར་ཆ་འཐོན་པར་གནང་དགོས། དངོས་གཞི་བསད་པའི་ལས་ལ་ཀུན་མཁྱེན་ཞབས་ཀྱི་སྤྱི་སྡོམ་ལས། གསེར་སྐྱེམས་གཟུ་དཔང་བྲུབ་སོགས་བསྐྱེད། །དགུག་བསྐུལ་སྡིག་བསྒོ་དབྱེ་དང་བསད། །བརྡུང་དང་བསྟབས་ཞེས་ས་བཅད་བཅུ་གཅིག་ཏུ་གསུངས་པ་ལས། དང་པོ་གསེར་སྐྱེམས་སྐབས་ཀྱི་སྤྱན་དམིགས་མདུན་མཁར་བླ་མ་ཡི་དམ་ཐུགས་གསུང་སྐུའི་ལྷ་ཚོགས་མངོན་སུམ་དུ་བཞུགས་པར་དམིགས་ཏེ། དགྲ་འདུལ་གྱི་གྲོགས་སུ་གཟུ་དཔང་མཛད་དགོས་པའི་རྔན་ཆེན་འབུལ་བ་ལྟ་བུ་ཡིན། གཟུ་དཔང་སྐབས། དགྲ་བོ་འདིས་མི་འཚམས་པའི་ལས་འདི་དང་འདི་བྱས་སོ་ཞེས་དགྲའི་མཚང་བརྟོལ་བ་དང༌། རང་མ་ཉེས་པའི་བདེན་གཏམ་བརྗོད་ནས་དགྲ་འདི་ཡལ་བར་འདོར་མི་རིགས་ཞེས་དཔང་དུ་གསོལ་བ་ལྟ་བུ་ཡིན། ཐུན་རྫས་ལྷར་བསྐྱེད་སྐབས། རྫས་རྣམས་བེམས་པོ་ལྟ་བུ་མ་ཡིན་པར་མི་རྟུགས་པའི་ཕྱིར་ཕུར་པ་ལས་དཀྱིལ་དང༌། ཐུན་རྫས་རྣམས་རིམ་པར་ཡུངས་ཐུན་ཕོ་རྒྱུད་མགོན་པོ། ཁྲག་ཐུན་མོ་རྒྱུད་ལྷ་མོ། གཞན་རྣམས་སྡེ་བརྒྱད་མགོན་པོ་སོ་སོའི་ལྷར་གསལ་བཏབ་སྟེ་དམ་ཡེ་བསྲེས་ནས་མཆོད་བསྟོད་འབུལ་བ་རྣམས་དགྲ་གཞོམ་པའི་བཀོད་པ་བཤམས་པ་ལྟ་བུ་ཡིན། བྲུབ་བསྐྱེད་སྐབས། རྟེན་ལས་ལས་གྲུབ་པའི་གཤན་ཁང་མུན་ནག་གཏིང་རིང་བ་གསལ་བ་ནི་གསོད་པའི་ཁང་པ་བརྩིགས་པ་ལྟ་བུ་ཡིན། རྟེན་ལིངྒ་གསལ་སྐབས། ལས་མི་འབྱམས་པའི་ཕྱིར་དེའི་ནང་དུ་བརྟེན་པ་ལས་ངན་གྱི་ལུས་ཅན་ཤིན་ཏུ་ཉམས་ཐག་པ་ཙམ་དུ་གསལ་བ་ནི་དགྲ་ངོས་ཟིན་པ་ལྟ་བུ་ཡིན། བདེན་བདར་སྐབས། ལྕགས་ཀྱུའི་ཕྱག་རྒྱའི་རྩེར་ཛཿགསལ་བ་ལས་འོད་ཟེར་ལྕགས་ཀྱུ་ལྟ་བུ་སྤྲོས་ཏེ་དགྲ་བོའི་རྣམ་ཤེས་དགུག་བསྟིམ་བྱ་བ་དང༌། དམ་ཅན་སྤྱི་དང་བྱེ་བྲག་ལས་བྱེད་ཀྱི་ཕོ་ཉ་རྣམས་བསྐུལ་ཏེ་མཚོན་ཆའི་འཁོར་ལོ་བསྐོར་བ་ནི་དགྲ་བཙོན་ཁང་དུ་བཅིངས་པ་ལྟ་བུ་ཡིན། སྡིག་བསྒོ་གཉིས་ནི། དགྲ་བོའི་བསོད་ནམས་ཉམས་བྱེད་ཀྱི་ཐབས་ཡིན་ཏེ་དགྲ་བོ་སྲུང་བྱེད་ཀྱི་ལྷ་དང་འཁོན་གཅུགས་ཏེ་དབྱེ་བ་ནི་དེའི་ཕྱོགས་སུ་གཏོགས་པ་རྣམས་རེ་ཐག་ཆད་པ་ལྟ་བུ་ཡིན། ཟོར་མདས་དབྱེ་བ་ནི། དགྲ་བོ་འདིའི་བསྲུང་བ་བྱིན་རླབས་རང་བཞིན་གྱིས་ཁ་སྦྱར་གསུམ་ཕྲལ་བ་ནི་དེའི་ཁ་རྗེ་དབང་ཐང་འཕྲོག་པ་ལྟ་བུ་ཡིན། ཕུར་སྐོར་བྱེད་པ་ནི། རང་ལ་མི་ལྡོག་པའི་ཕྱིར་སྲུང་བའི་གོ་བགོས་ཏེ་བསད་པའི་ལས་ལ་ཞུགས་ཤིང་རང་བཞིན་གྱི་ཁ་སྦྱར་དབྱེ་བའི་ཕྱིར་སྙིང་རྗེ་ཁྲོས་པའི་ཚུལ་དུ་ཕུར་རྩེ་གནས་བཞིར་གཟིར་བས་བདུད་བཞི་གཤེད་དུ་ཕབ་པ་ནི་དགྲ་དངོས་སུ་ཚར་བཅད་པ་ལྟ་བུ་ཡིན། ཚེ་ལུང་ཁྲུས་ལུང་གཉིས་ནི། དགྲ་བོའི་འབྱུང་ལྔའི་དྭངས་མ་སྙིང་ཁར་འདུས་པའི་མཐར་ཚེ་རྟེན་ཨ་ཡིག་རྣམ་པ་རང་ལ་བསྡུས། སྲོག་རྟེན་ནྲིའི་རྣམ་པར་གནས་པ་ཕཊ་སྒྲ་དང་བཅས་ཕུར་རྩེར་བླངས་ཏེ་དབལ་དུ་ཞུགས། ལས་ངན་བདུད་རྩིས་བཀྲུས་ཡེ་ཤེས་ཀྱི་མེས་སྦྱངས་ཏེ་དྭངས་མ་ཧཱུཾ་དུ་གྱུར་ཏེ་འོག་མིན་དུ་བསྟིམས་པ་ནི་རྗེས་འཛིན་ཁྱད་པར་ཅན་གྱིས་ཟིན་ཏེ་དགྲ་བོའི་སྐྱེ་ཤིང་རྩད་ནས་བཅད་པ་ལྟ་བུ་ཡིན། དེ་ནས་ཐུན་རྫས་བཅུ་རིམ་པར་བརྡེག་པའི་མཐར་གཏུན་ཁུང་དུ་བརྡུང་བ་ནི་རྣམ་སྨིན་གྱི་ལུས་ཐལ་བའི་རྡུལ་དུ་བརླགས་ཏེ་འཁོར་བའི་རྒྱུན་བཅད་པ་ལྟ་བུ་ཡིན། མཐར་ཡེ་ཤེས་ཀྱི་བདུད་རྩིར་བསྒྱུར་ནས་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་སྟོབ་པ་ནི་བསྒྲལ་བྱ་སྒྲོལ་བྱེད་གཉིས་ཀའི་ཚོགས་རྫོགས་པ་ལྟ་བུ་ཡིན། དེ་ལྟ་བུའི་དམིགས་གནད་དང་ལྡན་པའི་སྒོ་ནས་ནག་པོའི་མཐུ་བསྒྲུབས་པ་ནི་གནས་སྐབས་བསྟན་པ་བསྲུང་བའི་བསྟན་འཛིན་དམ་པར་གྱུར་པ་དང༌། མཐར་ཐུག་རང་རྒྱུད་ལ་སྔགས་ལམ་གྱི་ཚོགས་ཆེན་རྫོགས་ཏེ་རང་དོན་དཀར་པོའི་ཆོས་ལས་མི་འདའ་བར་དོན་གཉིས་མཐར་ཕྱིན་པ་ཡིན་ནོ་ཞེས་ཀུན་མཁྱེན་ཆེན་པོས་གསུངས་སོ། །དེ་ལྟར་མཛད་གྲུབ་ན་དེའི་མཐུ་ལ་བརྟེན་དཔལ་ལྡན་འབྲུག་པའི་བསྟན་པ་རིན་པོ་ཆེ་འདི་ཉིད་མི་ཉམས་དབྱར་ཀའི་མཚོ་ལྟར་གོང་ནས་གོང་དུ་འཕེལ་བར་འགྱུར་བས་དེ་དེ་བཞིན་དུ་མཛད་པར་ཞུ།། །།ཡང་གདན་ས་བཀྲ་ཤིས་ཆོས་རྫོང་གི་ལྷ་དབང་སྒྲུབ་ཆེན་སྐབས་ཡིན་ན། ཚིག་ཟུར་ཅུང་ཟད་བསྒྱུར་ཁ་བགྱིད་དགོས་པ་མ་གཏོགས་གཞན་གོང་ལྟར་ལས། བདག་ཅག་གི་སྟོན་པས་གསང་སྔགས་ཆོས་འཁོར་བསྐོར་བར་མཛད་པའི་དུས་སུ། རྒྱུད་སྡེ་ཐམས་ཅད་ཀྱི་ཡང་སྙིང་དངོས་གྲུབ་འབྱུང་བའི་རྒྱུད་སོགས་གསུངས་པའི་ནང་ཚན། ཁྲག་མཚོ་འཁོལ་མའི་རྒྱུད་ལས་བྱུང་བའི་དཔལ་ཡེ་ཤེས་ཀྱི་ལྷ་མོ་དུད་པའི་སོལ་བ་མ་འདི་ཉིད་རྒྱུད་ཀྱི་རྒྱལ་པོ་དཔལ་བརྟག་པ་གཉིས་པའི་བཀའ་སྲུང་དུ་མངགས་ཏེ་བཞུགས་པ་ལས། གྲུབ་པའི་སློབ་དཔོན་བིརྺ་པ་ནས་བརྒྱུད་དེ་པཎ་ཆེན་ནཱ་རོ་པའི་ཐུགས་དམ་གྱི་གཙོ་བོ་ཆོས་སྐྱོང་རྣམ་གསུམ་ཡོད་པའི་ནང་ནས་ཐུགས་གཙིགས་ཆེ་བ་ལྷ་མོ་འདི་ཉིད་ཡིན་འདུག ཕྱིས་སྒྲ་སྒྱུར་གྱི་རྒྱལ་པོ་མར་པས་ནཱ་རོ་པའི་ཞབས་ནས་ཞུས་ཏེ་བོད་དུ་སྤྱན་དྲངས་པའི་ཚུལ་རྗེ་རང་གི་གསུང་ལས། བླ་མ་ནཱ་རོ་པཎ་ཆེན་ནས། །ཆོས་སྐྱོང་དུད་སོལ་ལྷ་མོ་ཞུས། །བུ་ཚ་བོ་ཡང་ཚའི་དོན་དུ་ནི། །ལོ་ཙཱ་ང་ཡིས་སྤྱན་དྲངས་ལ། །དུས་སུ་བ་ལིང་མ་ཆག་མཛོད། །མཆོག་མཐུན་འགྲུབ་པར་གདོན་མི་ཟ། །ཆུ་བོ་གངྒཱ་ཚུན་ཆོད་དུ། །སྔ་ན་མེད་པའི་ཆོས་སྐྱོང་ཡིན། །སླ་བར་མ་སེམས་ཉམས་སུ་ལོངས། །ཞེས་གདམས་པར་མཛད་པ་བཞིན་རྔོག་རབས་རིན་ཆེན་བདུན་བརྒྱུད་ཀྱི་མཐར། རྒྱལ་དབང་ཀུན་དགའ་དཔལ་འབྱོར་ལ་བཀའ་བབ་སྟེ་དཔལ་ལྡན་འབྲུག་པའི་སྒྲུབ་ཐབས་ཀྱི་སྐོར་ལྔ་པའི་ཆ་ལག་ཏུ་བཞུགས་པ་ལས། ཕྱིས་ཀུན་མཁྱེན་རྒྱལ་བ་གཉིས་པ་པདྨ་དཀར་པོས་ལས་བྱང་བསྙེན་སྒྲུབ་ཕྲིན་ལས་ཀྱི་གཞུང་ཟབ་རྒྱས་སུ་བཀྲལ་བར་མཛད་པའི་མཐུས། སླར་བདག་ཅག་གི་སྐྱབས་མགོན་མཐུ་ཆེན་ཆོས་ཀྱི་རྒྱལ་པོ་འདི་ཉིད་ཡུམ་གྱི་ལྷུམས་སུ་ཞུགས་པའི་དུས་ནས་ལྷ་མོ་འདིས་འཇོལ་མོར་སྤྲུལ་ནས་བསྲུང་བའི་མེལ་ཚེ་མཛད་པ་དང༌། ཕྱིས་བླ་མ་ལྗོངས་འདིར་ཆིབས་ཁ་བསྒྱུར་བ་ནས་བཟུང༌། བསྟན་པའི་ཕྲིན་ལས་གཉན་ཆེ་བ་ཐམས་ཅད་འདིས་བསྒྲུབ་པ་དང༌། ནང་དགེ་འདུན་གྱི་སྡེ་སྐྱོང་བ་ལ་འཕྲིན་ལས་འདི་ལས་མྱུར་བ་མེད་ཅེས་གསུངས་ཏེ། དགེ་འདུན་གྱི་དགོངས་ཐུན་དུའང་ལྷ་མོའི་བསྟོད་པ་ཏིལ་མར་མ་འདི་ཆེད་དུ་བསྔགས་ཏེ་འཛུགས་པར་མཛད་པ་དང༌། ཕྱིས་རྒྱལ་སྲས་འཇམ་དཔལ་རྡོ་རྗེའི་རྣམ་འཕྲུལ་སྤྲུལ་པའི་སྐུ་མཆོག་རྒྱལ་སྲས་ཀུན་དགའ་རྒྱལ་མཚན་ནམ། གྲུབ་པའི་ལུང་གིས་བསྔགས་པའི་མཚན་གྷ་ན་པ་ཏི་ཞེས་གྲགས་པ་འདི་ཉིད་འཁྲུངས་མ་ཐག་ཏུ་ལྷ་མོ་རེ་མ་ཏིས་བསྲུང་བའི་མེལ་ཚེ་བྱེད་པ་དང༌། སླར་གདན་སར་འདྲེན་ཏེ་ཆེ་འདོན་མཛད་པ་ནས་བཟུང་ཆོས་སྐྱོང་འགོ་བའི་རྟགས་མཚན་མང་ཞིང༌། ཁྱད་པར་གདན་ས་ལྕགས་རིར་ལྷ་མོའི་བསྙེན་སྒྲུབ་ལ་བཞུགས་དུས་ཁྲག་འཐུང་རྒྱལ་མོའི་ཞལ་གཟིགས་ཏེ་རྟོགས་པ་དོན་གྱི་དབང་ཆོག་ཐོབ་པའི་ཚེ། ལྷ་མོ་མཉེས་པའི་རྣམ་འགྱུར་གྱིས་གཙོ་མོའི་གར་འཆམས་སོགས་ཀྱང་གཟིགས་སྣང་དུ་བསྟར་ཞིང་ལུང་བསྟན་པ་ལས། སྤྲུལ་པའི་སྐུ་མཆོག་འདི་ཉིད་ཀྱིས་སྤུངས་ཐང་གི་མགོན་དབང་སྒྲུབ་ཆོག་དང་མཐུན་པར་ལྷ་དབང་སྒྲུབ་ཆེན་གྱི་དབང་ཆོག་རྒྱས་པ་ལྗགས་སྒྲིག་གསར་དུ་མཛད་ཅིང་སྔ་ན་མེད་པའི་ལམ་སྲོལ་བཟང་པོ་གཏོད་པར་མཛད་དེ་ད་ལྟའི་བར་དུ་དབང་ཆོག་ཕན་ཚུན་གཉིས་ཞེས་ཡོངས་སུ་གྲགས་ཤིང་བརྒྱུད་པའི་ཕྱག་སྲོལ་མ་ཉམས་པར་བྱུང་བ་ལས། སྐབས་འདིར་གསང་སྔགས་ཕྱག་ལེན་གྱི་གཙོ་བོ་གར་ཐིག་དབྱངས་གསུམ་སོགས་ནས་མཐར་ཆགས་སུ་ཞུ་ལུགས་སྔར་བཞིན་ལས་ཚིག་ཟུར་ཅུང་ཟད་བསྒྱུར་ཏེ་འཕུལ་ཤེས་པར་བྱའོ།། །།ཞེས་པ་འདིའང་ཆོས་གོས་གཉེར་པའམ་འཆམ་ས་སློབ་ཆོས་ཀྱི་བློ་གྲོས་ཀྱིས་ཡང་ཡང་བསྐུལ་བའི་ངོར་ཆོས་སྨྲའི་བཙུན་པ་དགེ་རིན་པས་རྟ་མགོ་ངེས་དོན་གྲུབ་པའི་དགའ་ཚལ་གྱི་ཆོས་གྲྭར་བྲིས་པ་དགེ་ལེགས་སུ་གྱུར་ཅིག། །།